b'\n_START_ARTICLE_\nAsbest\n_START_SECTION_\nAjalugu\n_START_PARAGRAPH_\nK\xc3\xb5ige varasem asbesti kasutus oli tema kiudude t\xc3\xb5mbej\xc3\xb5u ja kuumakindluse t\xc3\xb5ttu t\xc3\xa4nap\xc3\xa4eva Soome aladel ligikaudu 2500 eKr, kus antof\xc3\xbclliiti kohalikust allikast kasutati, et tugevdada savin\xc3\xb5usid. Samuti kasutati asbestikiude lambitahtade valmistamisel._NEWLINE_Tihti kasutati asbestikiude kuuma- ning leegikindlate materjalide valmistamiseks._NEWLINE_17. sajandi l\xc3\xb5pul algatas Peeter I asbestpaberi tootmise, kasutades kr\xc3\xbcsotiili kiude, mis olid kaevandatud Uuralitest._NEWLINE_Asbestikiudude kasutus t\xc3\xb6\xc3\xb6stuses sai t\xc3\xb5elise hoo Itaalias 19. sajandi alguses asbestitekstiilide arengu tagaj\xc3\xa4rjel. 19. sajandi l\xc3\xb5puks oli tuvastatud paljusid asbesti allikaid \xc3\xbcle maailma ning nende kaevandamised said alguse Kanadas (1878), L\xc3\xb5una-Aafrikas (1893, 1908\xe2\x80\x931916) ja Venemaa Keisririigis (1885)._NEWLINE_20. sajandi alguses t\xc3\xb5usis n\xc3\xb5udlus asbesti j\xc3\xa4rele tohutult mitmete masinate tootmiseks, eriti termaalse isolatsiooni eesm\xc3\xa4rgil. Aastal 1900 loodi Hatscheki masin, mis v\xc3\xb5imaldas pidevat eterniiditootmist asbest-tsemendist. Samuti arenes kiirelt autot\xc3\xb6\xc3\xb6stus, kus oli vaja asbesti pidurite, sidurite ning tihendite valmistamiseks._NEWLINE_Teine maailmas\xc3\xb5da t\xc3\xb5stis veelgi asbesti tootmist s\xc3\xb5jaliste masinate tarbeks, tavaliselt termaalse isolatsiooni ning tulekindluse jaoks._NEWLINE_1960.\xe2\x80\x931970. aastatel avastati, et \xc3\xb5hus h\xc3\xb5ljuv asbestipuru p\xc3\xb5hjustab terviseprobleeme ning see viis asbesti tarbimise alla. T\xc3\xa4nap\xc3\xa4eval sisaldavad asbestikiude materjalide maatriksid, tavaliselt tsemendis v\xc3\xb5i orgaanilistes vaikudes.\n_START_SECTION_\nTuvastamine\n_START_PARAGRAPH_\nAsbestikiud on palja silmaga n\xc3\xa4htamatud, kuna nad on 3\xe2\x80\x9320\xc2\xa0\xc2\xb5m pikad ja kuni 0,01\xc2\xa0\xc2\xb5m laiad. V\xc3\xb5rdluseks on inimese juus laiusega 17\xe2\x80\x93181\xc2\xa0\xc2\xb5m. Kiud moodustuvad, kuna asbesti mineraalide kristalliseerumisel moodustuvad pol\xc3\xbcmeersed molekulid, mis v\xc3\xb5tavad teineteise j\xc3\xa4rel paralleelselt ritta ning moodustuvad paralleelsed kristallv\xc3\xb5red. Nendel kristallidel on 3 l\xc3\xb5henevust ning 2 neist on halvema l\xc3\xb5henevusega kui kolmas. Kui kristallidele piisavalt raskust avaldada, siis kipuvad nad lagunema piki kolmandat l\xc3\xb5henevust, mist\xc3\xb5ttu on kristall fragmenteerunud lineaarselt ja seet\xc3\xb5ttu ongi sellel kiuline vorm. Igat kiudu ei saa tuvastada v\xc3\xb5i v\xc3\xa4listada, kui asbesti ainult palja silmaga v\xc3\xb5i tavalise mikroskoobi all vaadelda. K\xc3\xb5ige tavalisem meetod asbesti tuvastamiseks on polariseeritud valgusega mikroskoobiga v\xc3\xb5i vaatlus transmissioonelektronmikroskoobiga. Samuti saab asbesti m\xc3\xa4\xc3\xa4rata \xc3\xb5huproovi abil, kui \xc3\xb5hus on asbestikiude. Neid anal\xc3\xbc\xc3\xbcsitakse tavaliselt faaskontrastmikroskoobiga.\n_START_SECTION_\nAsbestide liigitus\n_START_PARAGRAPH_\nAsbestid jaotatakse kahe mineraalide r\xc3\xbchma, amfiboolide ja serpentiinide vahel. Selline jaotus p\xc3\xb5hineb nende kristallstruktuuride erinevusel. Serpentiinidel on leheline v\xc3\xb5i kihiline struktuur, aga amfiboolidel on ahelalaadne struktuur.\n_START_SECTION_\nAmosiit\n_START_PARAGRAPH_\nAmosiit on tuntud kui pruun asbest. Selle keemiline valem on Fe\xe2\x82\x87Si\xe2\x82\x88O\xe2\x82\x82\xe2\x82\x82(OH)\xe2\x82\x82. Mikroskoobi all tunneb amosiidi \xc3\xa4ra hallikas-valgete klaasjate kiudude poolest. Tihti kasutatakse seda laeplaatides ning selleks, et muuta isoleerivaid tooteid tulekindlaks.\n_START_SECTION_\nTremoliit\n_START_PARAGRAPH_\nKeemiline valem: Ca\xe2\x82\x82Mg\xe2\x82\x85Si\xe2\x82\x88O\xe2\x82\x82\xe2\x82\x82(OH)\xe2\x82\x82\n_START_SECTION_\nAktinoliit\n_START_PARAGRAPH_\nKeemiline valem: Ca\xe2\x82\x82(Mg, Fe)\xe2\x82\x85(Si\xe2\x82\x88O\xe2\x82\x82\xe2\x82\x82)(OH)\xe2\x82\x82\n_START_SECTION_\nAntof\xc3\xbclliit\n_START_PARAGRAPH_\nKeemiline valem: (Mg, Fe)\xe2\x82\x87Si\xe2\x82\x88O\xe2\x82\x82\xe2\x82\x82(OH)\xe2\x82\x82 _NEWLINE_Viimast kolme amfiboolir\xc3\xbchma mineraali kasutatakse harvem, kuigi leidub siiski mitmetes ehitus- ja isolatsioonimaterjalides.\n_START_SECTION_\nM\xc3\xb5ju tervisele\n_START_PARAGRAPH_\nAsbesti sissehingamine on ohuks tervisele. Kui kive, mulda v\xc3\xb5i tooteid, mis sisaldavad asbesti, on l\xc3\xb5hutud, v\xc3\xb5ivad nad eraldada asbesti kiude \xc3\xb5hku. On oht, et neid kiude v\xc3\xb5ib sisse hingata ja need satuvad kopsudesse, kuhu nad v\xc3\xb5ivad j\xc3\xa4\xc3\xa4da terveks inimese eluks. Asbest pole ohtlik, kui selle kiude materjali lagundamisel \xc3\xb5hku ei paisata. Suuremad asbestisisaldused \xc3\xb5hus on tavaliselt asbestikaevandustes, ehitiste sees v\xc3\xb5i juures (mille ehitusel on kasutatud asbesti ning parasjagu renoveeritakse v\xc3\xb5i lammutatakse), j\xc3\xa4\xc3\xa4tmealadel (kus asbest pole piisavalt h\xc3\xa4sti kaetud tuuleerosiooni eest) ning aladel, kus esineb asbesti looduslikult, aga on h\xc3\xa4iritud protsesside poolt, mis purustavad asbesti sisaldavat kivimit v\xc3\xb5i on keerutanud \xc3\xbcles pinnaselt asbestikiude sisaldavat tolmu._NEWLINE_Asbestist p\xc3\xb5hjustatud haigused:\n_START_SECTION_\nPleuranaastud\n_START_PARAGRAPH_\nRindkere\xc3\xb5\xc3\xb5nes asuvaid kopse katab kahe lestmena \xc3\xb5huke l\xc3\xa4bipaistev kopsukelme ehk pleura. Pleuranaastud pole alati asbesti poolt p\xc3\xb5hjustatud, aga on heaks viiteks sellele, et inimesel on kokkupuudet keskkonnaga, kus sisaldub asbesti. Pleuranaastud j\xc3\xa4tavad j\xc3\xa4\xc3\xa4davad armid kopsukoele, aga ei m\xc3\xb5juta inimese tervist \xc3\xbcldiselt. Sagedamini leidub neid pleura alumises osas. M\xc3\xb5nikord v\xc3\xb5ivad naastud olla lubjastunud. Pleuranaastud kujunevad umbes 20 v\xc3\xb5i enama aasta jooksul alates esmasest kokkupuutest asbestiga.\n_START_SECTION_\nPleura paksenemine\n_START_PARAGRAPH_\nAsbestikiudude sattumisel kopsu ning nende kuhjumisel v\xc3\xb5ib tekkida pleural p\xc3\xb5letik, mis omakorda p\xc3\xb5hjustab kopsukelmel armkudet. See takistab rindkere liikuvust ja halvendab kopsude hingamisfunktsiooni. Pleura paksenemise tunnusteks on \xc3\xb5hupuudus, hingeldus ja valulikkus hingamisel. Seda diagnoositakse r\xc3\xb6ntgen-, ultraheli- v\xc3\xb5i kompuutertomograafilise uuringu abil. Pleura paksenemine v\xc3\xb5ib olla palju t\xc3\xb5sisemate haiguste, nagu asbestoosi, mesotelioomi v\xc3\xb5i asbestist p\xc3\xb5hjustatud kopsuv\xc3\xa4hi, eels\xc3\xbcmptomiks.\n_START_SECTION_\nAsbestoos\n_START_PARAGRAPH_\nAsbestoos on pikaajaline hingamisteede haigus, mille p\xc3\xb5hjustajaks on pikk ja pidev kokkupuude asbestiga. Tavaliselt esinevad asbestoosi n\xc3\xa4hud alles 15\xe2\x80\x9330 aastat p\xc3\xa4rast esmast kokkupuudet asbestiga. Asbestikiud armistavad kopse ning sellest tulenevad \xc3\xb5hupuudus ning k\xc3\xb6himine. Arenenumatel asbestoosi juhtudel on s\xc3\xbcmptomiks ka paistes s\xc3\xb5rmed. Asbestoosi pole v\xc3\xb5imalik ravida, kuna kopsudele tehtud kahjustust pole v\xc3\xb5imalik taastada. K\xc3\xb5ige targem oleks seda mitte s\xc3\xbcvendada, v\xc3\xa4ltides edasist kokkupuutumist asbestiga ning suitsetamist, et v\xc3\xa4ltida kopsuv\xc3\xa4hki haigestumist. Asbestoosi v\xc3\xb5ib leevendada hapnikuteraapiaga ning soovituslik on vaktsineerimine kopsunakkuste vastu, kuna asbestoosis kopsud on vastuv\xc3\xb5tlikumad kopsuhaigustele.\n_START_SECTION_\nAsbestist p\xc3\xb5hjustatud kopsuv\xc3\xa4hk\n_START_PARAGRAPH_\nAsbestist p\xc3\xb5hjustatud kopsuv\xc3\xa4hk on pahaloomuline kasvaja, mis tekib kopsukoes ja sarnaneb oma olemuselt suitsetamisest p\xc3\xb5hjustatud v\xc3\xa4higa. Inimestel, kellel on asbestoos (v\xc3\xb5i difuusne pleura paksenemine) ja kes samaaegselt suitsetavad, on suurem oht haigestuda kopsuv\xc3\xa4hki kui nendel, kellel on asbestoos, kuid ei suitseta. Kopsuv\xc3\xa4higa kaasnevad s\xc3\xbcmptomid on k\xc3\xb6himine, \xc3\xb5hupuudus, seletamatu kaalukaotus, vere k\xc3\xb6himine, vaevaline hingamine, rindkerevalud, h\xc3\xa4\xc3\xa4le k\xc3\xa4hedus ning aneemia.'